En beboer i en villa på Skagenvej i Hjørring glemte lørdag at slukke for et brandvarmt strygejern. Klokken 11.01 blev beredskabet alarmeret, ligesom politiet også tog ud til villaen. Da de ankom, var huset forladt og fyldt med røg – og lynhurtigt kunne de konstatere, at kilden til branden altså var et glemt strygejern. - Det er en klassiker. Det skal man passe på med, siger Per Jørgensen, der er vagtchef ved Nordjyllands Politi. Beboeren kan se frem til en sigtelse for overtrædelse af beredskabslovens §71, som lyder, at den, der ikke udviser tilbørlig forsigtighed med ild, lys, tændstikker, aske, brandfarlige stoffer eller andet, der kan fremkalde brand, straffes med bøde. - Brandvæsen og politi bliver jo aktiveret, siger vagtchefen.

Opsummering:
Et forladt strygejern fik både beredskab og politi til at rykke ud lørdag formiddag.